Jesaja en Jesus » Somerstrand Gemeente
Jesaja en Jesus
Download English translation: Do not grieve the Holy Spirit.
Ek onthou 'n keer toe ons gesin op pad Kaap toe was. Met een van my Jettas. Wat 'n lekker motor vir sy tyd. Dié dag was daar egter fout. Die enjin wou nie lekker krag lewer nie. As jy gewone spoed probeer ry, dan lewer die enjin al hoe minder krag. Die enigste manier was om voet in die hoek te ry. Want dan was daar krag. Die oomblik as ek normaal probeer ry het, dan wou-wou die enjin net vrek.
Jy kry 'n pyn wat soos sooibrand voel, en 'n week later lê jy in die hospitaal met 'n angiogram. Gelukkig is die stente van 'n bietjie meer gehalte as die pure prul van 'n petrolfilter wat ek eenkeer gekry het.
Ons as gemeente het ook beleef dat ons tot stilstand geruk is met ons begroting wat net nie meer wou uitwerk nie. Ons het vir jare probeer byhou, voet in die hoek, maar die kummulatiewe effek van 'n stagnerende inkomste en die stygende kostes het ons by baie moeilike keuses gebring.
Die effek daarvan sal ook nog lank by ons bly al het ons gemeente darem goed op opgelig hier aan die einde met ons Tiendemaand dankofferfees, en die Kersfees-kermis. Ons gebede sal egter bly vir almal wat deur die ontwrigting geraak is.
Ons as kerk het ook beleef dat die besluite van die Algemene Sinode van 2019 'n wye rimpeleffek gehad het op sinodes en gemeentes. Talle sinodes, ringe en gemeentes het reeds gesprekke gehad. Talle doleer. Presies wat die gevolge daarvan sal wees, sal eers mettertyd regtig sigbaar word.
Written by Chris van Wyk on 29/12/2019 . Posted in Chris van Wyk, Jesaja en Jesus
Ek onthou die opwinding van 'n wandelpad. Die voorbereiding. Die beplanning van die roete. Die bymekaar maak van mense saam met wie jy gemaklik voel om te stap. Die skoene. Die rugsak. Die toerusting. Die proviand.
'n Bietjie anders as in diensplig. Daar was dit vasbyt. Aftjop. Baie lank stap. Geen hutte. Reën. Koud. Warm. Stof. Blase op die voete. Veral die "hel" sal my bybly. Gamkaskloof. Met 'n gebreekte toon daardeur.
Wat 'n vreugde om daarna die Hottentots-Holland berge te betree. 12 km ipv 50. Baie water. Uitstekende hutte. Die pragtige Outenikwa en die boomryke Tsitsikamma. Die korter roete van Harkerville en die effens moeiliker roete in die Drakensberg. Met die leer op na Mont-Aix-Sources. Die pragtige uitsig van bo die Tugela waterval af oor die amfiteater.
Talle lesse geleer. Lewenswysheid. Ek onthou een stapmaat wat 'n bietjie gesukkel het. Die aande in die hutte het sy eenvoudig gaan sit en kon nie weer opstaan nie. En dan die versoeke aan haar man: "JP, as jy my baie lief het …" Dan is dit vir water. Dan vir iets anders. En JP was ewe gedwee lief vir haar.
Jy sal jou eie ervarings hê van wandelpaaie. Sommige herinneringe sal goed wees. Ander minder goed. Maar, onaangeraak is 'n mens nie op só 'n wandelpad nie.
Jesaja praat in hoofstuk 34-35 oor twee wandelpaaie. Die een goed. Die ander skrikwekkend sleg.
Download the English translation: Make straight paths for your feet
Written by Chris van Wyk on 22/12/2019 . Posted in Chris van Wyk, Jesaja en Jesus
Written by Chris van Wyk on 15/12/2019 . Posted in Chris van Wyk, Jesaja en Jesus
Die berugte ateïs Richard Dawkins het onlangs erken dat 'n wêreld sonder godsdiens en God tot morele agteruitgang sou lei. Dawkins het drie weke terug op 8 November aan The Times in Brittanje gesê hy vrees dat die afskaffing van godsdiens sleg sou wees vir die samelewing, omdat: "it would 'give people a licence to do really bad things.'"
"People may feel free to do bad things because they feel God is no longer watching them," het hy in 'n onderhoud met Giles Whittell by The Times en The Sunday Times Cheltenham Literature Festival gesê.
Dawkins het op sy nuwe standpunt uitgebrei en 'n eksperiment deur een van sy voormalige leerlinge, Melissa Bateson aan die Universiteit van Newcastle, in herinnering geroep. Sy het 'n koffiestasie vir die studente beskikbaar gestel met 'n "honesty box", 'n eerlikheidskas, waar die studente vir die koffie kon betaal.
"They help themselves to coffee and they are supposed to put money in the box … and each week the honesty box takes in less than the amount of coffee taken," het hy gesê.
Dawkins het egter gesê, toe 'n paar "watchful eyes" op die pryslys geteken is, was die inkomste aansienlik hoër.
Dit is 'n radikale verandering van standpunt. Net vier jaar terug het Dawkins nog gesê dat kinders beskerm moet word van die godsdiens van hulle ouers. Maar nou, slegs 'n paar jaar later, dink Dawkins en ander ateïste anders. En die feit dat dit ateïste is wat die wekroep laat hoor, moet 'n waarskuwing vir ons as Christene wees oor die gevolge van ons voortgesette sekularisasie.
Soos John Watts in sy kommentaar op Jesaja dit stel:
"All society is held together by invisible bonds—common concerns that have a moral base. When these disappear, the body politic disintegrates."
Dit is waaroor Jesaja skryf in hoofstuk 3-5. Maar, Jesaja wyt die disintegrasie van die samelewing nie aan die afwesigheid van godsdiens per se nie. Dit gaan nie daaroor of daar 'n "alsiende oog" by die eerlikheidskas is of nie. Nee, Jesaja sê die disintegrasie van die samelewing is God se oordeel.